B. Bugár, podpredseda NR SR: (2003-10-30):
Končím hodinu otázok. V rokovaní budeme pokračovať bodom interpelácie poslancov . Úvodom chcem pripomenúť, že podľa § 129 ods. 4 zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Písomne sa do bodu interpelácie prihlásili poslanci: pán poslanec Fajnor, pán poslanec Čaplovič, pani poslankyňa Bollová, pán poslanec Ondriaš, pán poslanec Kolesár... Ak dobre čítam, tak pán poslanec Zubo? (Súhlasná reakcia poslanca.) Áno, ďakujem pekne. Takže ako prvý s interpeláciou vystúpi pán poslanec Fajnor. Nech sa páči. Pripraví sa pán poslanec Čaplovič. K. Fajnor, poslanec: Vážený pán predsedajúci, vážené kolegyne, kolegovia, podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem ministra vnútra Vladimíra Palka. Od roku 2001 nadväzne na predaj kaštieľa v časti obce Pustý Chotár sa množia sťažnosti na starostku obce Beladice v okrese Nitra. Podľa dostupných informácií je dôvodné podozrenie, že starostka obce pri výkone svojej funkcie nekoná v záujme obce, ale v záujme iných právnických, resp. fyzických osôb. Uvádzam niektoré zo závažných informácií: - uzatvorenie nevýhodnej kúpno-predajnej zmluvy na predaj kaštieľa v časti Pustý Chotár v niekoľkonásobne podhodnotenej cene, - nenáležité nakladanie s hnuteľným majetkom kaštieľa, - opakované porušenie zákona č. 263/1999 Z. z. o verejnom obstarávaní, teda ešte starého, v dôsledku čoho opakovane vznikla v obci škoda: predaj kaštieľa, čistička odpadových vôd, kanalizácia, prípojka elektriny, vody a na cintoríne, - dodatočné finančné zvýšenie dohodnutých prác, dodatočné návrhy zmlúv na vykonané práce, - dodatočná a svojvoľná zmena projektov cenovo nevýhodná pre obec a, naopak, výhodná pre dodávateľa prác, - odpúšťanie daní, poplatkov, penále atď. pre obec nevýhodné, - netransparentné nakladanie so získanými prostriedkami z plynofikácie, - nedostatky vo výkone činností starostky obce, - svojvoľná zmena obsahu v uzneseniach zo zasadnutí obecného zastupiteľstva, - nevykonávanie rozhodnutí poslancov obecného zastupiteľstva, - ignorovanie výsledkov kontroly, - zadávanie zákaziek bez výberového konania a ďalšie. Príkladom môže byť zmluva oddielov uzavretá podľa § 536 nasl. Obchodného zákonníka č. 513/1990 Zb. a § 524 a nasl. Občianskeho zákonníka č. 40/1964 Zb. v znení neskorších prepisov o dodávke stavby medzi účastníkmi – objednávateľom obce Beladice a zhotoviteľom Ing. Jozefom Vyskošom, Ekostaving, inžinierska a dodávateľská činnosť Nitra. Predmetom zmluvy je zhotovenie stavby Beladice, ČOV, kanalizácia z 20. 9. 1999. Podpísaný dodatok k zmluve a pripravovaný návrh, ktorý má byť jej súčasťou, je veľmi nevýhodný pre obec. Žiadam vás, vážený pán minister, preto o preverenie uvedených informácií zo strany vášho ministerstva a konkrétne stanovisko a opatrenia k zisteným skutočnostiam. Vážené kolegyne, kolegovia, ďalej interpelujem pána ministra dopravy, pôšt a telekomunikácií Pavla Prokopoviča. Vážený pán minister, Národná rada Slovenskej republiky minulý týždeň 22. októbra posunula do druhého čítania vládny návrh zákona, ktorým sa mení a dopĺňa zákon č. 507/2001 Z. z. o poštových službách. Zákon ešte nie je schválený a ministerstvo vydalo už 15. augusta t. r. smernicu č. 5/2003 obsahovo v rozpore s platným zákonom, podľa ktorej sa pošta riadi ako sprivatizovaná spoločnosť, aj keď je štátnym podnikom. Ministerstvo porušuje platný zákon a predčasne postupuje podľa návrhu zákona, ktorý ešte nie je schválený. Potvrdzuje to tiež schválená účinnosť smernice v čl. 13 bod 3, podľa ktorej sa ohraničuje jej účinnosť odo dňa schválenia do konca roku 2003. Smernicou č. 5/2003 sa vydavateľské kompetencie v oblasti poštových známok a poštových cenín presunuli na Slovenskú poštu, š. p., ktorá sa má privatizovať. Podľa platného zákona vydavateľom v oblasti poštových cenín je štátny orgán, t. j. Ministerstvo dopravy, pôšt a telekomunikácií Slovenskej republiky. Návrh špeciálneho zákona o transformácii Slovenskej pošty, š. p., na akciovú spoločnosť so 100-percentnou majetkovou účasťou štátu je v štádiu medzirezortného pripomienkového konania. Ak sa pošta transformuje na akciovú spoločnosť a budú uzákonené zmeny v navrhovanej novele zákona, ktoré sa týkajú vydávania cenín, bude to svetový unikát. Žiadam o vysvetlenie, z akých dôvodov navrhujete zrušiť štátny dohľad nad ich vydávaním? Tým sa ruší štátna a propagačná funkcia, tak ako je obvyklá v iných štátoch. Vážený pán minister, s vaším súhlasom Slovenská pošta už v máji t. r. zobrala iniciatívu do svojich rúk v rozpore s platným zákonom a vydala príležitostnú poštovú známku k výsledkom majstrovstiev sveta v ľadovom hokeji. Známku vytlačili v anglickej tlačiarni Walsall Security Printers, Ltd., pričom zákazka nešla priamo, ale cez obchodného zástupcu. Žiadam, vážený pán minister, o odpoveď, prečo sa tlačila v Anglicku, kto sprostredkoval túto zákazku a koľko toto sprostredkovanie stálo daňových poplatníkov Slovenskej republiky? Ďalej žiadam o vysvetlenie, prečo sa vo vašej pôsobnosti porušuje kompetenčný zákon? Kedy ste podpísali v súlade so svojimi kompetenciami návrh tejto príležitostnej poštovej známky v rozpore s princípmi vydávania poštových známok a poštových cenín? Známku vytlačili ofsetovou technikou, ktorá nepoužíva ochranné prvky, takže stráca svoje opodstatnenie. Mám dôvodné podozrenie, že svojím konaním ste vážne negatívne zasiahli do slovenskej známkovej tvorby, ktorá má významné postavenie vo svetovej a európskej známkovej tvorbe. Po vstupe Slovenskej republiky do Európskej únie a zavedení jednotnej meny budú poštové známky jedinou platnou ceninou s označením nášho štátu, a vy robíte kroky na jej likvidáciu. Ďakujem pekne za pozornosť.